32011D0852
L 335/109
SLUŽBENI LIST EUROPSKE UNIJE
PROVEDBENA ODLUKA KOMISIJE
od 15. prosinca 2011.
o izmjeni Odluke 2005/363/EZ o mjerama zaštite zdravlja životinja od afričke svinjske kuge na Sardiniji, Italija
(priopćena pod brojem dokumenta C(2011) 9248)
(Tekst značajan za EGP)
(2011/852/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (3), a posebno njezin članak 4. stavak 3.,
budući da:
(1)
Odluka Komisije 2005/363/EZ od 2. svibnja 2005. o mjerama za zaštitu zdravlja životinja od afričke svinjske kuge na Sardiniji, Italija (4), donesena je radi ponovnog ozbiljnog pojavljivanja afričke svinjske kuge kod domaćih i divljih svinja na endemski zaraženom otoku Sardinija u Italiji.
(2)
Ovom je Odlukom zabranjena otprema živih svinja, njihovog sjemena i zametaka te svinjskog mesa, proizvoda od svinjskog mesa i bilo kojih drugih proizvoda koji sadrže svinjsko meso sa Sardinije.
(3)
Međutim, u skladu s člankom 4. stavkom 3. Direktive 2002/99/EZ, tom su Odlukom predviđena određena odstupanja u pogledu otpreme određenih proizvoda od svinjskog mesa dobivenog od svinja koje potječu iz gospodarstava izvan područja rizika određenih u Prilogu I. Odluci, koja ispunjavaju posebne zahtjeve u pogledu biološke sigurnosti.
(4)
Tijekom proteklih tjedana, Italija je obavješćivala Komisiju o značajnom povećanju broja i teritorijalnog proširenja izbijanja afričke svinjske kuge u sedam od osam pokrajina Sardinije, što je također pogodilo velika komercijalna gospodarstva za uzgoj svinja.
(5)
Trenutačni razvoj bolesti na Sardiniji mogao bi ugroziti stada svinja u drugim regijama Italije i u drugim državama članicama, radi stavljanja na tržište svinjskog mesa i proizvoda od svinjskog mesa te bilo kojih drugih proizvoda koji sadrže svinjsko meso. Stoga je potrebno proširiti područja rizika iz Priloga I. Odluci 2005/363/EZ na cijelu regiju Sardinije. Stoga, budući da se uvjeti utvrđeni u članku 5. stavku 2. točki (b) Odluke 2005/363/EZ više ne mogu ispuniti, obustavlja se odstupanje dodijeljeno Italiji da može odobriti otpremu svinjskog mesa sa Sardinije u područja izvan Sardinije. Isto se primjenjuje i na odstupanje dodijeljeno u skladu s člankom 6. te Odluke, da se može odobriti otprema proizvoda od svinjskog mesa i drugih proizvoda koji sadrže svinjsko meso sa Sardinije u područja izvan Sardinije.
(6)
Odluku 2005/363/EZ bi trebalo stoga na odgovarajući način izmijeniti.
(7)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Prilog I. Odluci 2005/363/EZ zamjenjuje se tekstom u Prilogu ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 15. prosinca 2011.